कवि की सहजता आश्चर्यचकित करती है, मुझे अनायास ही यह उक्ति स्मरण हो आती है कि,'कविः क्रान्तदर्शिनो भवति ' , कवि भूत, भविष्य एवं वर्तमान की वस्तुओ का भी दर्शन अपने प्रातिभ चक्षु से करने की सामर्थ्य रखता है | यह उक्ति आज के कवि विमलेश पर सटीक उतरती है। कविता से लम्बी उदासी कविता में 'जितने समय में मैं लिखता हूँ एक शब्द/ उससे कम समय में मेरा भाई आत्महत्या कर लेता है/ उससे भी कम समय में बहन ‘औरत से धर्मशाला’ में तब्दील हो जाती है ये सभी वर्तमान के कडुवे होते जाते सच हैं | कवि को घर की खोंड में बोये हुए शब्दों की स्मृति कचोटती है और पिता का कवच याद आता है तभी तो कवि को कभी यकीन नहीं होता कि हमारे ह्रदय में संवेदना का एक भी बीज शेष नहीं रह गया है | कवि की आशावादिता इस संग्रह कि कविताओं में भरी हुई है वह कहता है कोई भी समय इतना गर्म नहीं होता कि करोड़ों मुठ्ठियों को एक साथ पिघला दे |